רועי בר-נתן

רועי בר-נתן (נולד ב-18 בדצמבר 1976 בתל אביב) הוא קומיקאי, שחקן ומנחה טלוויזיה ישראלי. בר-נתן נולד בתל אביב וכשהיה בן שנתיים עבר להרצליה. לבר-נתן שתי אחיות גדולות ממנו. אביו, גבריאל (גבי) בר-נתן, היה מאוהדיה הידועים של קבוצת הכדורסל מכבי תל אביב. סבו מצד אביו היה יהודה בר-נתן, נשיאה השני של התאחדות התעשיינים. סבו מצד אמו היה משה מילר מולאור, משפטן, עיתונאי ופעיל ציוני. סבה של אמו היה אלכסנדר מאכט, אלוף ליטא בשחמט והמנהל הראשון של הבנק לתעשייה. בן דודו הוא הפסנתרן הישראלי ינון ברנתן. בר-נתן התפרסם לראשונה ב-1988 בגיל 11 כששיחק בסרט הקולנוע "אל עצמי" בתפקיד ניר שרוני. הופעתו הטלוויזיונית הראשונה הייתה בשנת 1990 בתוכנית הילדים "קריאת כיוון" לצד רוני פינקוביץ'. באותה עת הופיע בתוכניות נוספות בטלוויזיה החינוכית. בר-נתן הוא בוגר תיכון אלון ברמת השרון, במגמת תיאטרון. במהלך שירותו בלהקה צבאית החל להופיע במועדון הסטנד-אפ "דומינו גרוס" ובסוף שנת 1998 נבחר על ידי עמירם גרוס להשתתף בתוכנית הטלוויזיה "דומינו", לצד קומיקאים כמו אדיר מילר, רותם אבוהב, אסי כהן וגורי אלפי. התוכנית כללה מערכונים וקטעי סטנד-אפ ונונסנס ושודרה בטלוויזיה החינוכית במשך שתי עונות, ביניהן התחלפו חברי הצוות. בר נתן יצר וגילם ב"דומינו" דמויות נשים בשם פריצי ומאשה והן הפכו מזוהות עמו. עם סיום התוכנית בשנת 2000 העלה עם שגית סול ואדיר מילר את מופע הבידור "אפקט הדומינו". לאחר מכן שיחק בהצגה "הם יורים גם ביונים" בתיאטרון הבימה. בשנת 2002 הצטרף לעונתה השנייה של תוכניתו של אדיר מילר, "ערב אדיר", והשתתף בה עד רדתה משידור בשנת 2004. בתוכנית זו התפרסם בחיקוי של מושא הערצתו גידי גוב. בשנת 2002 השתתף בסרט הקולנוע "פיתוי" של ערן ריקליס לצד דפנה רכטר, אורנה פיטוסי ושרון אלכסנדר. בשנים 2003 ו-2005 השתתף בפסטיגל ובשנת 2004 שיחק בהצגה "מאמאמיה" לצד ציפי שביט וחני נחמיאס. בנוסף דיבב בסדרת האנימציה של אסף הראל "מ.ק 22". בשנת 2005 כיכב בסדרת הילדים "בצפר" בערוץ ניקלודיאון לצד מיכל גבריאלוב וענת מגן-שבו. באותה שנה שיחק בטלנובלה השיר שלנו בתפקיד פריץ לאב. בשנת 2006 הנחה את התוכנית "קטן עלי" באותו ערוץ לצד רותם אבוהב והשתתף בדיבוב סדרת האנימציה "סוד כמוס" עם טלי אורן וניקו בר. כמו כן התארח בתוכנית "גריל" וחיקה בה את רבקה מיכאלי בפרק שהוקדש לה. בשנת 2007 השתתף בגרסה הישראלית ל"אבניו Q" ובמחזמר "היפה והחיה". בחנוכה 2008 הנחה את "פסטיבל שירי הילדים המחודש" לצד טלי אורן. באותה שנה יצר יחד עם גורי אלפי ושחר סגל את הקומדיה "שולץ" ששודרה ב-yes. בר נתן גילם את אברם שולץ, במאי בידור פיקטיבי, וראיין אמנים ישראלים כמאמן אישי המשיא להם עצות הומוריסטיות. בשנת 2008 הוצב במקום ה-10 ברשימת "תל אביב אחת" בראשות רון חולדאי, אך לא נכנס למועצת העירייה, לאחר שהרשימה זכתה ב-5 מנדטים בבחירות המוניציפליות. בשנת 2009 העלה מופע משירי להקת "גזוז" עם גורי אלפי וטלי אורן לרגל 30 שנים להתפרקות הלהקה, ולאור ההצלחה המשיכו השלושה להופיע גם בשנים הבאות. באותה שנה השתתף בסדרה "דני הוליווד" בתפקיד אורח הידועה בשם "פריץ" מעצב החתונה של האחים. מאפריל 2010 ועד סוף 2011 הגיש בהתנדבות את תוכנית הרדיו "ציפורי לילה מתגעגעות" בגלי צה"ל, לצד התסריטאית ואשת הטלוויזיה שחר סגל. תוכנית זו עסקה בנוסטלגיה ובעולם התרבות הישראלי ובה בא לידי ביטוי זיכרונו יוצא הדופן של בר נתן ובקיאותו בתחום. התוכנית זכתה בפרס מפקד גלי צה"ל לשנת 2012. בשנת 2010 הצטרף לצוות העונה השלישית של התוכנית "שבוע סוף!" של הזכיינית רשת. התוכנית עברה בעונה זו שינויים ניכרים בפורמט, לא זכתה להצלחה וירדה משידור לאחר ארבע תוכניות בלבד. בשנת 2011 החל להנחות את תוכנית הבידור "מה נסגר?" בערוץ 10. ב-2018 עברה התוכנית לכאן 11 ושודרה עד תום עונתה השמינית. בשנת 2012 הצטרף לצוות התוכנית "ארץ נהדרת" בעונתה התשיעית והוא משתתף בה בקביעות מאז. באוקטובר 2015 החל שידורה של הסדרה הקומית "מריו" בערוץ הילדים, ובה משחק בר-נתן בתפקיד הראשי, לצד מיה דגן ודב נבון. בשנת 2023 השתתף בסדרה "מדרסה" ושיחק את דמותו של איתן כץ, מורה בבית הספר הדו-לשוני. באוקטובר באותה השנה השתתף בהקלטה המחודשת לשיר "יותר מזה אנחנו לא צריכים" של שלמה ארצי עם שאר משתתפי "ארץ נהדרת", לזכר הנרצחים ולמען החטופים והנעדרים במלחמת חרבות ברזל. בר-נתן יצא מהארון כהומוסקסואל בריאיון לידיעות אחרונות בנובמבר 2017. הוא מתגורר בתל אביב. מדיה וקבצים בנושא רועי בר-נתן בוויקישיתוף רועי בר-נתן, במיזם "אישים" לתיעוד היצירה הישראלית רועי בר-נתן, במסד הנתונים הקולנועיים IMDb (באנגלית) רועי בר-נתן, באתר "אידיבי", מאגר הידע העברי לקולנוע ישראלי ועולמי רועי בר-נתן, באתר ספר הקולנוע הישראלי רועי בר-נתן, באתר MusicBrainz (באנגלית) יפעת יעקובסון, הכבוד של פריצי, באתר ynet, 4 ביוני 2003 ליאת רון, ‏רועי בר-נתן - שחקן, באתר גלובס, 3 בדצמבר 2009 הדס בשן, עניין של זמן, באתר ynet, 17 במרץ 2010 ערן בר-און, כל הזמן פַאן עם רועי בר-נתן, באתר ynet, 29 ביוני 2011 קובי מידן, ‏"אנשים בלילה" עם רועי בר-נתן, באתר iCast‏, 4 בספטמבר 2011 הילו גלזר, הארץ המובטחת: רועי בר נתן חיכה הרבה זמן ל"ארץ נהדרת", באתר nrg‏, 20 בינואר 2012 רונה סגל, ‏קורע מצחוק ורציני להחריד, באתר ‏מאקו‏, 24 במאי 2012 עינב שיף‏, רועי בר נתן: "ארץ נהדרת לא סימנה את החרדים", באתר וואלה, 3 ביוני 2012 נועה רוזין‏, ריאיון עם רועי בר נתן: בין "מה נסגר?" ל"ארץ נהדרת", באתר וואלה, 7 בדצמבר 2012 רועי בר-נתן, רועי בר-נתן: "אני לא מאמין שמשלמים לי על מה שאני עושה", באתר ynet, 29 באפריל 2014 ארי פינס, ‏"אני מחפש שהאדמה תרעד לי מתחת לרגליים", באתר ‏מאקו‏, 15 באפריל 2015 גורי אלפי, ‏יובל סמו: "אתה אומר לעצמך 'אולי יזרקו אותי מהתכנית'", באתר ‏מאקו‏, 30 באוקטובר 2017 אריאל שנבל, ‏כאן כדי להישאר: מה נסגר עם רועי בר-נתן?, בעיתון מקור ראשון, 21 באוקטובר 2018 יעל מרגלית, ‏ואתם חשבתם שאתם אוהדים?, באתר ONE‏, 17 בינואר 2007 איתי סגל, אל עצמי, באתר "ידיעות אחרונות", 15 בנובמבר 2017 גיל משעלי, סיבוב שלישי: אתי לוי פותחת פה, באתר ישראל היום, 3 באוגוסט 2011 שלמה ארצי וארץ נהדרת - יותר מזה אנחנו לא צריכים 2023, נבדק ב-2023-10-26 יפעת הללי אברהם, ‏רועי בר נתן מחפש את בן הזוג המושלם, באתר ‏מאקו‏, 15 בנובמבר 2017